ราคาน้ำยางสดที่ซื้อขายผ่านตลาดกลางยางพาราของ กยท. ขยับตัวสูงขึ้นต่อเนื่อง
นายณกรณ์ ตรรกวิรพัท ผู้ว่าการการยางแห่งประเทศไทย(กยท.) เปิดเผยว่า ราคาซื้อขายน้ำยางสด ณ ตลาดกลางยางพารา การยางแห่งประเทศไทยขยับตัวสูงขึ้นต่อเนื่องตลอดช่วง 2 สัปดาห์ที่ผ่านมา ตั้งแต่วันที่ 11 ก.พ. 65 ราคาอยู่ที่ 61.30 บาท/กก. โดยช่วง 2 วันที่ผ่านมา ราคายางแตะระดับ 70 บาท/กก. คาดว่าราคายางจะอยู่ในระดับที่ดีแบบนี้ต่อไปอีก ปัจจัยที่มีผลให้ราคายางปรับตัวในแนวบวก จนแตะราคา 70 บาท/ กก. ในรอบ 1 ปี 4 เดือน ส่วนหนึ่งมาจากสภาพอากาศในกลุ่มประเทศผู้ผลิตยาง เช่น สถานการณ์ฝนที่ตกชุกในหลายจังหวัดทางภาคใต้ของไทย ประกอบกับเริ่มเข้าสู่ฤดูกาลปิดกรีดยาง ส่งผลให้ผลผลิตยางออกสู่ตลาดน้อยลง ทั่งนี้สถานการณ์ระหว่างรัสเซียและยูเครน ส่งผลให้ราคาน้ำมันปรับตัวสูงขึ้นในระดับ 98 เหรียญสหรัฐ/บาร์เรล ทำให้ยางสังเคราะห์ปรับตัวในทิศทางเดียวกับราคาน้ำมัน ตลาดจึงต้องการยางพารามาเป็นสินค้าทดแทน ราคายางจึงมีการปรับตัวสูงขึ้น ซึ่งจะเห็นได้จากตลาดยางเซี่ยงไฮ้ที่ราคาเหนือ 14,000 หยวน/ตัน มาโดยตลอดตั้งแต่ต้นปี 2565 นอกจากนี้ สถานการณ์โควิด-19 ที่เริ่มกลับมาระบาดอีกครั้ง ส่งผลให้ค่าเงินบาทอ่อนตัว แนวโน้มราคายางพาราจึงมีทิศทางการปรับตัวเพิ่มขึ้นเรื่อยๆ อย่างไรก็ตาม แม้ช่วงนี้ราคายางจะปรับตัวเพิ่มสูงขึ้น แต่เกษตรกรชาวสวนยางต้องเตรียมรับมือกับการปรับตัวลดลงของราคายาง หากสถานการณ์ระหว่างรัสเซียและยูเครนและสถานการณ์โควิด-19 ภายในประเทศคลี่คลายลง ส่วนผู้ประกอบกิจการยางอาจต้องเตรียมการรับมือกับต้นทุนราคายางที่ปรับตัวสูงขึ้นและเงินบาทที่อ่อนค่าลงอาจส่งผลต่อการดำเนินธุรกิจบ้าง ขอให้เชื่อมั่นในการกำกับนโยบายของ การยางแห่งประเทศไทย ว่าจะสามารถดำเนินการรักษาระดับราคายางให้มีเสถียรภาพและบรรเทาปัญหาให้ทุกภาคส่วนอย่างดีที่สุด